คนเพชรบุรีเฮ น้ำแห้ง ใต้ฝนตกหนัก
พัทลุงจม นครฯอ่วม ตรังสุดทน ขายบ้านทิ้ง,ภาคใต้อ่วมหนักฝนถล่มอย่างต่อเนื่องเกิดนํ้าท่วมหลายพื้นที่โดย เฉพาะพัทลุง ระดับน้ำขยายวงกว้างท่วมทุกอำเภอ ส่วนเมืองคอนถนนเกือบทุกสายกลายเป็นคลอง เช่นเดียวกับยะลา ถูกน้ำป่าถล่มหลายพื้นที่ ส่วนปัตตานีหวิดเกิดโศกนาฏกรรมน้ำจากอ่างบนเทือกเขาสันกาลาคีรีถล่มลงมาชั้นน้ำตกโชคดีไม่มีคนเล่นน้ำ ส่วนพื้นที่ใกล้เคียงหนีทันปลอดภัย สำหรับเมืองเพชร กลับเข้าสู่ภาวะปกติแล้ว,จากฝนตกหนักต่อเนื่องหลายวันเพราะอิทธิพลของมรสุมตะวันออกเฉียงเหนือและร่องมรสุมที่พาดผ่านภาคใต้ตอนล่าง ส่งผลให้พื้นที่ภาคใต้ถูกน้ำท่วมหลายจังหวัดโดยผู้สื่อข่าวรายงานสถานการณ์น้ำท่วมเมื่อวันที่ 26 พ.ย.ว่า พื้นที่ จ.นครศรีธรรมราช ฝนตกต่อเนื่องตลอดทำให้เกิดน้ำไหลหลาก ท่วมขังและน้ำล้นตลิ่งหลายพื้นที่ อาทิ อ.ชะอวด หมู่ 1, 2, 3, 4, 8 ต.วังอ่าง หมู่ 1, 3, 7 ต.ควนหนองหงส์ หมู่ 2, 3, 7 ต.เกาะขันธ์ และหมู่ 1, 2, 3, 4, 5 ต.เขาพระทอง ประชาชนได้รับความเดือดร้อน 160 ครัวเรือน นอกจากนี้ โรงเรียนบ้านกาโห่ใต้กับโรงเรียนบ้านทุ่งโป๊ะ ต.ควนหนองหงส์ ถูกน้ำท่วมหนักเช่นกัน ส่วนอ่างเก็บน้ำห้วยน้ำใสได้พร่องน้ำเหลือประมาณ 20 เปอร์เซ็นต์ จากความจุ 80 ล้าน ลบ.ม. ยังรองรับน้ำได้อีกประมาณ 55 ล้าน ลบ.ม.,ส่วน อ.บางขัน น้ำท่วมขังหมู่ 2, 10, 16 ต.บ้านลำนาว หมู่ 11 ต.บ้านนิคมและถนนสายควนหัวไทร-บ้านไสถั่ว ถูกกระแสน้ำกัดเซาะจนถนนพังเสียหายไม่สามารถสัญจรได้ ขณะ อ.ทุ่งสง น้ำท่วมขัง หมู่ 1-11 ต.กะปาง หมู่ 4, 5, 6, 9 ต.เขาโร ตามด้วย อ.ร่อนพิบูลย์ น้ำท่วมขังที่หมู่ 5, 7 ต.เสาธง กับหมู่ 2, 5, 6 ต.ควนชุม ซึ่งหน่วยงานต่างๆทั้งอำเภอ องค์กรปกครองส่วนท้องถิ่นแต่ละพื้นที่เข้าไปช่วยเหลือผู้ประสบภัยพร้อมแจ้งเตือนให้ประชาชนในพื้นที่เสี่ยงภัยให้เฝ้าระวังและติดตามสถานการณ์อย่างใกล้ชิด เช่นเดียวกับของพื้นที่อื่นๆในทุกอำเภอฝนยังตกอย่างต่อเนื่อง ระดับน้ำในลำคลองสายต่างๆ เพิ่มสูงขึ้นตลอด,ที่ จ.พัทลุง เมื่อคืนที่ผ่านมา ฝนตกหนักในหลายพื้นที่ เช่น อ.ควนขนุน อ.เขาชัยสน อ.ปากพะยูน อ.ศรีบรรพต อ.กงหรา และ อ.เมืองพัทลุง ล่าสุดน้ำป่าจากพื้นที่ อ.กงหรา ไหลทะลักเข้าท่วมในพื้นที่ อ.เมืองพัทลุง และทำให้คันคลองนาท่อม หมู่ 8 ต.โคกชะงาย อ.เมืองพัทลุง ถูกซัดขาดยาวประมาณ 15 เมตร ส่งผลให้น้ำทะลักเข้าท่วมในพื้นที่เขตเมืองพัทลุง ใน ต.โคกชะงาย ต.นาโหนด ต.ปรางหมู่และพื้นที่ริมทะเลสาบสงขลาในพื้นที่ ต.ลำปํา ต.ชัยบุรี ต.พญาขัน โดยเฉพาะถนนในหมู่ 10 ต.ชัยบุรี ระดับน้ำท่วมสูงถึง 1.50 เมตร,ส่วน ต.คลองเฉลิม ต.ชะรัด อ.กงหรา ต.ชุมพล อ.ศรีนครินทร์ และ ต.ตะแพน ต.เขาย่า อ.ศรีบรรพต ถูกน้ำท่วมหนักเช่นกัน โดยเฉพาะถนนสายโพธิ์ทอง-เขาปู่ อ.ศรีบรรพต ระดับน้ำสูงถึง 1.20 เมตร ระยะทางประมาณ 1 กม. สำหรับ อ.ควนขนุน น้ำป่าไหลทะลักจากเทือกเขาบรรทัดพื้นที่ อ.ศรีบรรพต เข้าท่วมในหลายพื้นที่ ประกอบด้วย ต.ชะมวง ต.ควนขนุน ต.นาขยาด และ ต.พนางตุง โดยเฉพาะวัดล้อ หมู่ 9 ต.ชะมวง ระดับน้ำในวัดสูงถึง 1.50 เมตร ทำให้พระในวัดไม่สามารถออกไปบิณฑบาตได้ ส่วนในเขตเทศบาลเมืองพัทลุง น้ำได้ท่วมขังในหมู่บ้านตำนานนิเวศน์ ชุมชนบ้านนางลาดและโรงเรียนวัดนางลาด ล่าสุดระดับน้ำเพิ่มขยายวงท่วมทุกอำเภอแล้ว,ขณะเดียวกัน ที่ศาลากลางจังหวัดพัทลุง นายกู้เกียรติ วงศ์กระพันธุ์ ผวจ.พัทลุง เป็นประธานประชุมหัวหน้าส่วนราชการที่เกี่ยวข้องกับการแก้ปัญหาน้ำท่วมพร้อมมอบหมายให้ชลประทานจังหวัดพัทลุงติดตั้งเครื่องสูบน้ำในเขตเทศบาลเมืองพัทลุงเพิ่มอีกหลายจุด รวมทั้งการติดตั้งเครื่องผลักดันน้ำบริเวณสะพานปากประ พื้นที่รอยต่อระหว่าง อ.เมืองพัทลุงกับ อ.ควนขนุน เพื่อเร่งผลักดันน้ำลงสู่ทะเลสาบสงขลาโดยเร็ว,ที่ จ.ยะลา ฝนยังตกอย่างต่อเนื่องทำให้เกิดน้ำป่าไหลหลากเข้าท่วมหลายพื้นที่ บางแห่งรถเล็กไม่สามารถแล่นผ่านได้ และที่หมู่ 6 บ้านกาสังใน ต.ตาเนาะปูเต๊ะ อ.บันนังสตา ดินภูเขาสไลด์ถล่มลงมาทับเส้นทางเข้าหมู่บ้าน ทำให้ชาวบ้านเดือดร้อนต้องเลี่ยงไปใช้เส้นทางอื่น นอกจากนี้ พื้นที่บ้านเงาะกาโป หมู่ 3 ต.บันนังสตา น้ำป่าจากภูเขาหลากเข้าท่วมบ้านเรือนหลายหลัง ต่อมานายธราวุธ ช่วยเกิด นอภ.บันนังสตา พ.ต.อ.มุสตอพา มะนิ ผกก.สภ.บันนังสตาระดมกำลังเข้าช่วยเหลือผู้ประสบอุทกภัย ส่วน อ.รามัน น้ำป่าไหลหลากจากเทือกเขากาลอ ต.กาลอ และเขตติดต่อ อ.ศรีสาคร จ.นราธิวาส น้ำป่าได้ไหลเข้าท่วมทางหลวงสายยะลา-โกตาบารู หมู่ 1 ต. โกตาบารู ระดับน้ำสูงร่วม 50 ซม. และ อ.เมืองยะลา น้ำป่าทะลักท่วมหมู่ 5 ต.พร่อน และถนนสายยะลา-ลำใหม่ เป็นช่วงๆ นายมะรอบี ดือเระ นายก อบต.พร่อน สั่งเจ้าหน้าที่ร่วมกับหน่วยกู้ภัยพร่อนคอยอำนวยความสะดวกการจราจร,ด้าน จ.นราธิวาส แม้ว่าฝนตกหนักติดต่อกันแต่ยังไม่ทำให้ปริมาณน้ำในแม่น้ำสายหลัก 3 สายเพิ่มมากขึ้นปริมาณน้ำยังต่ำกว่าตลิ่งโดยเฉลี่ย 2 เมตร แต่ที่บ้านตันหยง หมู่ 10 ต.สากอ อ.สุไหงปาดี น้ำเริ่มเข้าท่วมพื้นที่ ซึ่งนายรุ่งเรือง ธิมาบุตร นอภ. สุไหงปาดี สั่งการให้กำนัน ผู้ใหญ่บ้าน ชุดรักษาความ ปลอดภัยหมู่บ้าน รวมทั้งอาสาสมัครรักษาดินแดนอำเภอสุไหงปาดี เฝ้าระวังและคอยสังเกตการณ์ตลอด 24 ชั่วโมง หากพบว่าอยู่ในสภาวะขั้นวิกฤติ ให้รีบแจ้งทางอำเภอให้รับทราบทันทีเพื่อที่จะได้เร่งทำการช่วยเหลืออพยพชาวบ้านต่อไป,ขณะที่ จ.ปัตตานี เจ้าหน้าที่อุทยานแห่งชาติน้ำตกทรายขาว ต.ทรายขาว อ.โคกโพธิ์ จ.ปัตตานี เปิดเผยว่า อ่างเก็บน้ำบนเทือกเขาสันกลาคีรี ไม่สามารถกักเก็บน้ำที่มีจำนวนมากไว้ได้ทำให้น้ำไหลทะลักบริเวณแหล่งท่องเที่ยวอุทยานแห่งชาติน้ำตกทรายขาวอย่างรุนแรง เจ้าหน้าที่อุทยานฯรีบแจ้งให้ประชาชนที่อยู่โดยรอบหรือบริเวณใกล้ทางน้ำตกให้รีบอยู่ในที่ปลอดภัย รวมทั้งประชาสัมพันธ์ประชาชนมาท่องเที่ยวในช่วงนี้ให้อยู่แต่ในจุดที่ปลอดภัยเช่นกัน โชคดีที่ไม่มีใครได้รับอันตราย,ผู้สื่อข่าวรายงานด้วยว่า เหตุน้ำป่าถล่มลักษณะนี้ ยังไม่เคยเกิดในพื้นที่แห่งนี้ และครั้งนี้ถือว่าโชคดีที่ไม่มีประชาชนลงเล่นน้ำ อีกทั้งเจ้าหน้าที่อุทยานฯทุกคนระดมออกประกาศให้ประชาชนรีบหนีพ้นทางน้ำพร้อมกระจายกำลังไปตามจุดต่างๆ เพื่อระวังป้องกันอันตรายที่อาจจะเกิดขึ้น กระทั่งน้ำป่าได้ลดลงกลับเข้าสู่ภาวะปกติและทางอุทยานฯได้ติดประกาศให้ประชาชนระมัดระวังและห้ามเข้าไปยังจุดอันตรายที่ประกาศเตือนไว้,ขณะที่สภาพอากาศในพื้นที่ จ.ปัตตานี ฝนยังคงตกหนักทุกพื้นที่ใน 12 อำเภอ ซึ่งตลอด 3 วันหลายพื้นที่มีน้ำท่วมขัง ทั้งพื้นที่ลุ่มและบนถนน เนื่องจากน้ำระบายไม่ทัน เช่น ถนนในเขตเมืองปัตตานี หลายสายมีน้ำท่วมขังและสูง ถนนในเขตเทศบาลนาประดู่ อ.โคกโพธิ์ ทั้งสอง 2 เลนถูกน้ำท่วมสูงเป็นระยะทางกว่า 5 กม. รถเล็กไม่สามารถสัญจรได้ ขณะที่หมู่ 3 บ้านบาโงยือริง อ.สายบุรี ต้นไม้ใหญ่ล้มทับบ้านเรือนเสียหาย 1 หลังแต่ไม่มีใครได้รับบาดเจ็บ,ส่วนนายวีรนันทน์ เพ็งจันทร์ ผวจ.ปัตตานี ได้สั่งการให้นายอำเภอทั้ง 12 อำเภอออกสำรวจพื้นที่ที่ได้รับผลกระทบจากน้ำท่วมครั้งนี้และให้เตรียมกำลังความพร้อมเพื่อเข้าช่วยเหลือโดยเร็วพร้อมกับแจ้งให้ประชาชนเฝ้าระวังโดยเฉพาะบ้านเรือนที่มีสภาพเก่าเกรงจะได้รับอันตรายเนื่องจากช่วงนี้มีพายุลมแรงเกรงบ้านจะพังลงมาและประชาชนที่อาศัยอยู่แนวชายฝั่งให้ระวังคลื่นลมแรงด้วย และให้ชาวประมงงดออกหาปลาในช่วงนี้เพื่อความปลอดภัย,ที่ จ.สงขลา น้ำยังท่วมหลายพื้นที่และถนนเชื่อมระหว่างอำเภอบางสายถูกน้ำท่วมสูงรถเล็กไม่สามารถผ่านได้โดยเฉพาะบ้านคลองยาเหนือ ต.บ้านพรุ อ.หาดใหญ่ จ.สงขลา น้ำป่าได้ไหลเข้าท่วมถนนสายคลองยาเหนือซึ่งเป็นเส้นทางเชื่อมต่อระหว่าง ต.บ้านพรุ อ.หาดใหญ่ กับ ต.นาม่วง อ.นาหม่อม ระดับน้ำสูง 50 ซม.และไหลเชี่ยวรถเล็กไม่สามารถผ่านได้ และบ้านเรือนหลายหลังรวมทั้งร้านค้าถูกน้ำท่วมฉับพลัน นอกจากนี้ เส้นทางถนนกาญจนวนิชบริเวณสี่แยกคลองหวะ ระหว่าง อ.หาดใหญ่-อ.สะเดา ถูกน้ำท่วมสูง ส่วนเส้นทางรถไฟระหว่างสถานีรถไฟหาดใหญ่-คลองแงะ ระดับน้ำลดลงสู่ภาวะปกติ รถไฟสามารถวิ่งได้ตามปกติ,จ.ตรัง น้ำท่วมขยายวงกว้างในหลายอำเภอรวมทั้งถนนสายตรัง-พัทลุง บริเวณ ต.ละมอ อ.นาโยง ระดับน้ำสูงประมาณ 30-50 ซม. ท่วมถนนทั้งสองฝั่งยาวประมาณ 1.5 กม. ส่งให้การจราจรติดขัดเป็นทางยาว ขณะเดียวกันประชาชนได้เตรียมรับมือโดยขนของขึ้นไปไว้ที่สูงและมีการซื้อข้าวสาร อาหารแห้ง กักตุนไว้แล้วบางส่วน เพราะปีนี้เจออุทกภัยน้ำท่วมหนักมาถึง 3 รอบแล้ว สร้างความเดือดร้อนกันถ้วนหน้า ชาวบ้านบางรายถอดใจยอมขึ้นป้ายประกาศขายบ้านในราคาถูกกันแล้ว ในขณะที่ชาวบ้านบางส่วนพลิกวิกฤติเป็นโอกาสหารายได้จากการ ยกยอ หาปลาช่วงน้ำท่วมด้วย,สำหรับ จ.เพชรบุรี สถานการณ์เข้าสู่สภาวะปกติ ถนนเพชรเกษม ทั้งขึ้นและล่องน้ำแห้งแล้ว รถวิ่งสัญจรได้เป็นปกติ ส่วนภายในเขตเทศบาลเมืองเพชรบุรี ถนนสายหลักทุกสายภายในเขตเทศบาล เมืองเพชรบุรี น้ำลดจนแห้งหมดทุกสาย ประชาชนเริ่มทำความสะอาดบ้านเรือนและเจ้าหน้าที่เทศบาลเมืองเพชรบุรี เร่งนำสิ่งกีดขวางและขนเศษขยะหลังน้ำลดออกจากเส้นทาง,ส่วนพื้นที่ อ.บ้านแหลม จ.เพชรบุรี หลังการ ติดตั้งเครื่องผลักดันน้ำของกรมชลประทานและเรือผลักดันน้ำของกองทัพเรือปรากฏว่าทำงานได้อย่างมีประสิทธิภาพทำให้การระบายน้ำใน อ.บ้านแหลมลงสู่ทะเลได้อย่างรวดเร็ว ทำให้แทบไม่มีผลกระทบจากปริมาณน้ำ 350 ลบ.ม./วินาทีที่ผ่าน นอกจากนี้ชาวบ้านต่างชื่นชมการทำงานของทั้งสองหน่วยงานและอำเภอบ้านแหลมที่ทำการขุดลอกคูคลองและสิ่งกีดขวางทางน้ำไว้ล่วงหน้า จนทำให้การผลักดันน้ำที่ปากทะเลเป็นไปอย่างเห็นผลได้ชัดเจน และรวดเร็ว,นายอานนท์ เหลืองบริบูรณ์ รักษาการผู้ว่าการรถไฟแห่งประเทศไทย (รฟท.) เปิดเผยว่า กรณีน้ำท่วมเส้นทางเดินรถระหว่างสถานีหาดใหญ่-คลองแงะ ล่าสุดระดับน้ำได้ลดลงแล้วทำให้ รฟท.สามารถเปิดการเดินรถได้ตามปกติแล้ว ทั้งนี้ รฟท.ได้สั่งการ ให้ ฝ่ายการช่างโยธาจัดเจ้าหน้าที่บำรุงทางทุกแขวงทุกตอน เฝ้าระวังและตรวจสอบระดับน้ำและความมั่นคงของสภาพทางอย่างใกล้ชิด รวมทั้งเตรียมพร้อมด้านเครื่องมือ เครื่องจักร วัสดุทาง หินโรยทาง หน่วยเครื่องกลบำรุงทางหนักให้สามารถเข้าดำเนินการแก้ไขได้ทันทีเมื่อมีเหตุฉุกเฉิน,กรมอุตุนิยมวิทยาพยากรณ์อากาศว่าประเทศ ไทยตอนบนมีอากาศเย็นถึงหนาว ส่วนในภาคเหนือ อุณหภูมิจะลดลง 1-2 องศาเซลเซียส ขอให้ประชาชนบริเวณประเทศไทยตอนบนดูแลรักษาสุขภาพเนื่องจากสภาพอากาศที่หนาวเย็นไว้ด้วย นอกจากนี้ กรมอุตุนิยมวิทยาได้ออกประกาศ ฝนตกหนักและคลื่นลมแรงบริเวณภาคใต้ว่า มรสุมตะวันออกเฉียงเหนือกำลังแรงพัดปกคลุมอ่าวไทยและภาคใต้ ลักษณะเช่นนี้ทำให้ภาคใต้มีฝนตกชุกหนาแน่นและมีฝนตกหนักถึงหนักมากบางแห่ง ขอให้ประชาชนบริเวณดังกล่าวระมัดระวังอันตรายจากฝนตกหนักถึงหนักมากและฝนตกสะสมที่อาจทำให้เกิดน้ำท่วมฉับพลันน้ำป่าไหลหลากไว้ด้วย พื้นที่ที่คาดว่าได้รับผลกระทบมีดังนี้ ในช่วงวันที่ 26-28 พ.ย. บริเวณจังหวัดสุราษฎร์ธานี นครศรีธรรมราช พัทลุง สงขลา ปัตตานี ยะลา นราธิวาส พังงา ภูเก็ต กระบี่ ตรัง และสตูล,เย็นวันเดียวกัน หน่วยกู้ภัยแกลง ประจำจุดแหลมแม่พิมพ์ ต.กร่ำ อ.แกลง จ.ระยอง รับแจ้งมีเรือนักท่องเที่ยวล่มอยู่กลางทะเล มีเด็กหลายคนลอยคออยู่ในน้ำระหว่างเกาะกุฏีกับหน้าวังแก้ว ห่างฝั่งประมาณ 3 กม. รีบประสานเรือยางตรวจชายฝั่งของเทศบาลตำบลสุนทรภู่และเรือตรวจการณ์ กรมทรัพยากรและชายฝั่งตะวันออกไปที่เกิดเหตุ พบกลุ่มนักท่องเที่ยวลอยคอกลางทะเล 9 คนและทุกคนสวมเสื้อชูชีพเกาะกลุ่มกันอยู่ ในจำนวนนี้มีเด็กเล็กอายุ 3 ขวบ 1 คน เด็กชาย 4 คน เด็กหญิง 2 คน นายชวลิต บ่าวาฬ คนขับเรือและภรรยา จึงช่วยขึ้นเรือปลอดภัยหมดทุกคน สอบถามนายชวลิตกล่าวว่า เป็นเจ้าของและคนขับเรือ วันหยุดได้พาภรรยาพร้อมลูกหลานรวม 9 คน นั่งเรือออกไปเที่ยวเกาะทะลุ ขากลับมีคลื่นลมแรงโถมใส่เรือจนเรือแตกน้ำเข้าเต็มเรือและจมในที่สุด โชคดีทุกคนสวมเสื้อชูชีพไม่จมน้ำและได้รับการช่วยเหลือจนปลอดภัย
ภาคใต้อ่วมหนักฝนถล่มอย่างต่อเนื่องเกิดนํ้าท่วมหลายพื้นที่โดย เฉพาะพัทลุง ระดับน้ำขยายวงกว้างท่วมทุกอำเภอ ส่วนเมืองคอนถนนเกือบทุกสายกลายเป็นคลอง เช่นเดียวกับยะลา ถูกน้ำป่าถล่มหลายพื้นที่
ข่าวหน้า 1,เพชรบุรี,ฝนตกหนักต่อเนื่อง,กรมอุตุนิยมวิทยา,น้ำท่วม